text: Mere end 20.000 så årets forestilling af Jels Vikingespil
  17 juli 2017 kl. 11.08
  Mere end 20.000 tilskuere kiggede forbi, da Jels-vikingerne fremførte årets forestilling, Thor, Hammer og Kærlighed. 
  Den 30. juni i år havde Jels Vikingespils årlige forestilling premiere. I år havde forestillingen navnet Thor, Hammer og Kærlighed - og det har mildest talt været en succes.
  Bruno Bennedsen, formand, Jels Vikingespil: "Det vidner om, at vi har ramt den rette kombination af underholdning for hele familien."
  Forestillingen løb frem til i går, den 16. juli, hvor de henrykte arrangører kunne berette, at årets mål var nået. 20.128 gæster kiggede nemlig forbi arrangementet. Det er første gang i mere end 30 år, at besøgstallet når op over 20.000.
  - Det vidner om, at vi har ramt den rette kombination af underholdning for hele familien. Fra velkomstvikingerne, der tager imod gæsterne på torvet, boderne, der forsøder gæsternes aften med både souvenirs, mad og drikke, buffeten i Valhal, til forestillingen og den efterfølgende fest i Valhal, fortæller formanden for Jels Vikingespil, Bruno Bennedsen.
  Det er Thomas Howalt, der har skrevet årets manuskript, og selv samme mand skal forsøge at overgå den succesfulde forestilling næste år til Jels-vikingernes 2018-forestilling, der starter den 6. juli. Skal man have billetter, skal man dog være klar allerede 1. december i år.
  